OSP ควง CBG วิ่ง 2% อานิสงส์ “เปิดประเทศ” ดันยอดขาย Q3 ฟื้น
OSP-CBG วิ่งคึก! รับอานิสงส์เปิดประเทศดันยอดขายฟื้นตัวไตรมาส 3/65 รวมถึงราคาอลูมิเนียมปรับตัวลดลงกดต้นทุนกระป๋องต่ำลง แนะนำ "ซื้อ" OSP ราคาเป้า 41 บาท ส่วน CBG แนะเก็งกำไรระยะสั้น

OSP-CBG วิ่งคึก! รับอานิสงส์เปิดประเทศดันยอดขายฟื้นตัวไตรมาส 3/65 รวมถึงราคาอลูมิเนียมปรับตัวลดลงกดต้นทุนกระป๋องต่ำลง แนะนำ "ซื้อ" OSP ราคาเป้า 41 บาท ส่วน CBG แนะเก็งกำไรระยะสั้น
23 มิ.ย. 2565

ผู้สื่อข่าวรายงานว่า (23 มิ.ย.65) ราคาหุ้น บริษัท คาราบาวกรุ๊ป จำกัด (มหาชน) หรือ CBG ณ เวลา 14:43 น. อยู่ที่ระดับ 108.50 บาท บวก 2.50 บาท หรือ 2.36% ทำราคาสูงสุดที่ 109 บาท ทำราคาต่ำสุดที่ 106 บาท มูลค่าการซื้อขาย 726.22 ล้านบาท
บริษัท โอสถสภา จำกัด (มหาชน) หรือ OSP ณ เวลา 14:45 น. อยู่ที่ระดับ 34 บาท บวก 0.75 หรือ 2.26% ทำราคาสูงสุดที่ 34.50 บาท ทำราคาต่ำสุดที่ 33.25 บาท มูลค่าการซื้อขาย 254.77 ล้านบาท
นางสาวสุทธาทิพย์ พีรทรัพย์ ผู้อำนวยการอาวุโสฝ่ายวิจัย บล.เมย์แบงก์ (ประเทศไทย) กล่าวว่า ราคาหุ้น CBG และ OSP ปรับตัวขึ้น มองว่ายอดขายจะค่อยๆ ฟื้นตัวจากการเปิดเมือง ทำให้มีการบริโภคเพิ่มขึ้น และการส่งออกทำได้ดีขึ้น หลังจากช่วงโควิดยอดขายเครื่องดื่มชูกำลังหดตัวลงไปมาก
อีกทั้ง OSP ปรับราคาขายเครื่องดื่มชูกำลังก็มีส่วนทำให้รายได้ดีขึ้น จากมูลค่าขายที่เพิ่มขึ้น แม้ว่าปริมาณชายอาจจะไม่เพิ่มขึ้นมากนัก
นอกจากนี้ ในแง่ต้นทุนทั้ง CBG และ OSP ใช้อลูมิเนียมผลิตกระป๋องบรรจุเครื่องดื่ม ก่อนหน้านี้ราคาอลูมิเนียมในปีที่แล้วปรับขึ้นไปมากส่งผลกระทบทำให้เกิดแรงกดดันต่ออัตรากำไร (มาร์จิ้น) แต่ปัจจุบันราคาอลูมิเนียมปรับตัวลงทำให้ต้นทุนกระป่องลดลง ซึ่งน่าจะเห็นผลดีต่อผลประกอบการในไตรมาส 3/2565 โดยแนะนำ “ซื้อ” OSP ราคาเป้าหมาย 41.00 บาท ส่วน CBG แนะให้เก็งกำไรระยะสั้น